MONNA o ne a le teng a e na le ngwana a le mong e le morwetsanarwea. A etsa tshepiso ho Modimo hore ha a ka hlola ntwa, o tla mo neela sohle se mokgahlanyetsang ho kgutleng ha hae.
A fela a hlola ntwa, eitse ha a kena ka kgoro ya motse, a kgahlanyetswa ke moradi enwa wa hae. Moradi ha a utlwa tshepiso ya ntatae ho Modimo ka yena, a ikopela kgwedi tse pedi tsa ho llela borwetsana ba hae. O ne a bo llela le hoja a ne a e so lahlehelwe ke bona.
Teng moo ha tla lentswe kelellong ya ka la re: “Boloka borwetsana ba hao, bo tshirelletse jwaloka thaka ya leihlo, e sere ka le leng la matsatsi wa lla sa mmokotsane. Leihlo le hlokolotsi haholo mme o ke keng wa dumella eng kapa eng ho le ama. Le borwetsana ba hao o bo boloke jwalo ka lona. Thabela botjha ba hao hoba ke palesa!
Ho iphahlolla ha o fahlilwe ke ntho e bobebe haholo eo o ka kgonang ho e etsa, kapa wa kopa motho ya haufi le wena e be leihlo la hao le boela setlwaeding hape. Empa palesa ya botjha yona ha e ka fotholwa, ha e sa tla boela setlaeding, e tlohile ka ho safeleng.
Bohlankana le borwetsana ba hao (virginity) ke yona palesa botjheng ba hao, e hlokomele hle! E ka dintho di fetohile mehleng ena, palesa ya botjha e fotholwa ha bobebe, re lahlehelwa ke yona le pele re kena lenyalong. Ho thata ho batjha kajeno hore No to sex. Batjha matsatsing a na re rata thobalano ho feta ntho tsohle, re nyehlile hona hoo re seng re buswa ke yona.
Ke ba bakae ba batswadi ba jwalo ka monna enwa batswadi ba ho neela Modimo bana ba bona?
Batswadi ba reng pelong tsa bona nkampa ka neela Modimo ngwana ka ho nale ho moneella lefatshe le tsa lona, hona le ho moneela thuto ka thobalano e bolokehileng, thuto e bodisang dikelello tsa bana ba bangata lefatsheng kajeno.
Ke a dumela hore rona bana ha re ka rutwa ka Modimo re ka ba tjhaba se setle sa hosasane, se rutehileng. Motjha, boloka botjha ba hao hle!